題汪水雲詩卷
作者：張嵩老
朝代：宋

paragraphs: 君不見伯牙流水心，不是子期誰知音。
又不見穎師浮雲操，不是昌黎誰品藻。
伯牙千古穎無人，此心此操誰重陳。
折揚黄華笑啞啞，寥寥太古風無淳。
錢唐君別二十載，江南江北情如海。
吳霜半染鬢邊絲，朗吟浩蕩殊未艾。
十年尊酒又逢君，行歌流水絃浮雲。
在自大古，雅澹飄逸思不羣。
能言名山大川壯麗可怪處，收拾胸中爲一部。
歸來歷歷寫瑶琴，一種風氣傳千古。
又言黄河泰華六合之內不勝遊，何如九州之內更九州。
抱琴飄飄風萬里，曾是天涯海角頭。
當時此琴落落天西北，土音往往幾人還解得。
怊悵悲憤恩怨昵昵多少情，盡寄胡笳十八拍。
會心又見鍾子期，識操又遇韓昌黎。
眼高已覺空四海，此水此雲不在他人知。